Foto’s: Mnangagwa amptelik Zim se nuwe presidentEmmerson Mnangagwa kort nadat hy tydens ŉ seremonie in Harare, Zimbabwe as die nuwe president van dié Afrika-land ingesweer is (24 November 2017) Foto: AP Photo/Ben Curtis Emmerson Mnangagwa is Vrydag onder luide toejuiging amptelik as die nuwe tydelike president van Zimbabwe ingesweer, drie dae nadat sy voorganger Robert Mugabe onder die druk van die weermag, sy eie party en gewone landsburgers geswig het om te bedank. Die Nasionale Sportstadion in Harare was stampvol waar Mnangagwa Vrydag ingesweer is. Mugabe (93) se 37 jaar as staatshoof het Dinsdag tot ŉ einde gekom toe sy bedanking in die parlement aangekondig is. Sy bedanking het gekom nadat hy aanvanklik nie gehoor gegee het aan Maandagmiddag se spertyd om te bedank nie. Zanu-PF het daarna ŉ mosie ingedien om Mugabe in ŉ staat van beskuldiging te plaas, maar hy het bedank voordat die proses gefinaliseer kon word. Mugabe het gedurende sy termyn as staatshoof die eens ryk Afrikaland tot ekonomiese ondergang gelei. Zimbabwe het onder Mugabe se leiding tot hiperinflasie gesink nadat inflasie met meer as ŉ miljoen persent gestyg en ekonomiese groei tot minus 18% gekrimp het. Mugabe se heerskappy is ook gekenmerk deur die gewelddadige grondbesetting van wit beheerde plase. Alle oë is nou op Mnangagwa gerig om te kyk of hy daartoe in staat is om Zimbabwe tot sy eertydse glorie te herstel. Mnangagwa was dekades lank ŉ getroue luitenant vir Mugabe en ŉ lid van sy elite – en het die bynaam “Krokodil” gekry. Sy eie menseregteagtergrond laat egter vir talle Zimbabwiërs veel te wense oor. Hy was aan die hoof van interne veiligheid toe 20 000 Zimbabwiërs, aldus menseregtegroepe, in die 1980’s gesterf het. Die meeste van die 16 miljoen inwoners van Zimbabwe is steeds arm en werkloosheid is baie hoog, iets wat Mnangagwa gesê het hy sal aanpak. ŉ Senior beampte van die internasionale monetêre fonds het gesê Zimbabwe se ekonomiese toestand bly “baie moeilik”, aangesien volhoubare groei bedreig word deur buitensporige besteding deur die regering, onhoudbare buitelandsevaluta-regime en onvoldoende hervorming. “Onmiddellike stappe is noodsaaklik om die tekort tot ŉ volhoubare vlak te verminder, strukturele hervorming moet bespoedig word en daar moet weer met die internasionale gemeenskap gesprekke gevoer word om toegang te bekom tot noodsaaklike finansiële ondersteuning,” het Gene Leon, hoof van die IMF se sending in Zimbabwe, gesê.